至真州再和二首  其二
作者：蘇軾
朝代：宋

paragraphs: 公顔如雪柏，千載故依然。
笑我無根柳，空中不待年。
肯留歸闕旆，坐待逆風船。
特許門傳籥，那知箭起蓮。
相逢月上後，小語坐西偏。
流落千帆側，追思百尺巔。
躬耕懷谷口，水石羨平泉。
茅屋歸元亮，霓裳醉樂天。
行聞宣室召，歸近御爐烟。
未用歌池上，隨宜教李娟。